Šarūnas Jasikevičius

Šarūnas Jasikevičius (g. 1976 m. kovo 5 d. Kaune) – buvęs Lietuvos krepšininkas, vienas vyriausiųjų trenerių Eurolygoje (Kauno „Žalgiris“, Barselonos „Barcelona“). Dažnai tituluojamas vienu geriausiu visų laikų Lietuvos bei Europos žaidėju.

Jaunystė, karjera koledže 
Šarūnas Jasikevičius persikėlė į JAV jauno amžiaus, žaidė Pensilvanijos mokykloje, Merilando universitete. Nors ir turėjo pasisekimą, jis nebuvo pašauktas į NBA, todėl grįžo į Lietuvą.

Profesionalaus krepšininko karjera 
Vieną sezoną (1998–1999 m.) žaidė Vilniaus „Lietuvos ryto“ komandoje ir su šia komanda užėmė 2-ąją vietą LKL čempionate. Kitą sezoną (1999–2000 m.) praleido Slovėnijoje, žaidė Liublianos „Olimpijos“ komandoje, su kuria laimėjo Slovėnijos taurę, dalyvavo Slovėnijos lygos žvaigždžių dienoje, pripažintas Slovėnijos lygos 1999–2000 m. sezono naudingiausiu žaidėju. Su Lietuvos rinktine 2000 m. Olimpinėse žaidynėse Sidnėjuje iškovojo bronzos medalį. 2000 m. persikėlė į Ispaniją, „Barselonos“ klubą, kur žaidė iki 2003 m. Laimėjo 2001 ir 2003 m. Ispanijos taurę ir čempionatą bei laimėjo Eurolygą. Taip pat 2003 m. su Lietuvos rinktine laimėjo Europos čempionatą ir buvo pripažintas naudingiausiu čempionato žaidėju.

2004 m. Atėnų olimpinėse žaidynėse rungtynėse prieš JAV ekipą pelnė 28 taškus, įmetė 7 tritaškius metimus iš 12. Ketvirtajame kėlinyje likus žaisti mažiau nei trim minutėm įmetė tritaškį su pražanga. Po to pataikė dar du tolimus metimus ir išplėšė pergalę rezultatu 94-90. Vėliau persikėlė žaisti į Tel Avivo „Maccabi“ klubą, su kuriuo jis pelnė 2004 ir 2005 m. Izraelio krepšinio lygos čempionų vardus ir triumfavo Eurolygoje. 2005 m. išrinktas į geriausių Eurolygos žaidėjų penketą.

2005 m. Š. Jasikevičius persikėlė už Atlanto, kur „Indiana Pacers“ ekipos gretose debiutavo NBA. 2006–2007 m. sezoną Jasikevičius Indianos ekipoje sužaidė 37 rungtynes, aikštėje išbūdavo po 18 minučių, per kurias vidutiniškai pelnydavo 7,4 taško ir atlikdavo po 3 rezultatyvius perdavimus. 2007 m. sausio 17 d. „Golden State Warriors“ ir „Indiana Pacers“ sutarė dėl 8 žaidėjų mainų, kurių metu kartu su dar trimis „Pacers“ žaidėjais perėjo į „Warriors“ komandą. Pasibaigus 2007 m. NBA sezonui, Šarūnas pareiškė ieškosiąs kitos komandos, bet į Europą grįžti nesiruošia, nes nori įrodyti, kad gali žaisti 82 ir daugiau rungtynių per sezoną NBA. Visgi 2007 m. rugsėjo mėnesį Šarūnas Jasikevičius pasirašė dvejų metų 7 milijonų eurų vertės kontraktą su Eurolygos čempionų Atėnų „Panathinaikos“ klubu, ir nors Eurolygos laimėtojų vardo apginti nepavyko, tačiau krepšininkas su komanda triumfavo tiek Graikijos taurės varžybose, tiek nacionaliniame čempionate. 2007 m. Europos krepšinio čempionate Ispanijoje su Lietuvos vyrų krepšinio rinktine iškovojo bronzos medalius, vidutiniškai atlikdamas 5,6 rezultatyvių perdavimų per rungtynes.

2008 m. krepšininkui suteikta garbė nešti Lietuvos vėliavą Pekino olimpinių žaidynių atidarymo ceremonijoje. 2009 m. ketvirtą kartą tapo Eurolygos čempionu su Atėnų „Panathinaikos“ klubu. Finalo rungtynėse pelnė 10 taškų, atkovojo 4 kamuolius, atliko 4 rezultatyvius perdavimus. 2010 m. lapkričio 16 d. sudarė vienerių metų kontraktą su Vilniaus „Lietuvos ryto“ klubu. Tačiau komandai patekus į Eurolygos antrąjį etapą pasinaudojo sutartyje numatyta išlyga ir persikėlė į Stambulo „Fenerbahçe“. 2011 m. liepos 13 d. oficialiai paskelbė, kad užsivilks Lietuvos krepšinio rinktinės marškinėlius Lietuvoje vyksiančiame 2011 m. Europos krepšinio čempionate. 2011 m. rugsėjo 23 d. sudarė vienerių metų kontraktą su Atėnų „Panathinaikos“ klubu.

2012 m. liepos 25 d. pasirašė 1+1 kontraktą su Ispanijos Barselonos „Barcelona“ klubu. 2013 m. rugsėjo 26 d. pasirašė vienerių metų kontraktą su Kauno „Žalgirio“ klubu. 2015 m. vasario 12 d. oficialiai pripažintas Eurolygos legenda.

Trenerio karjera 
2014 m. rugpjūčio 9 d. oficialiai tapo Kauno „Žalgirio“ trenerio Gintaro Krapiko asistentu. 2016 m. sausio 9 d. pasitraukus Gintarui Krapikui tapo Kauno „Žalgirio“ vyr. treneriu. Eurolygoje su „Žalgiriu“ 2018 m užėmė 3-ią vietą, 2019 m. pateko į atkrintamąsias varžybas. 2019–2020 m. sezone, prieš sustabdant Eurolygą dėl koronaviruso pandemijos, „Žalgiris“ buvo 9-oje turnyro lentelės vietoje.

2020 m. liepos 2 d. paskelbta apie Š. Jasikevičiaus 3 metų sutartį su Ispanijos „Barcelona“ užimti vyr. trenerio postą. Jis grįžo į komandą, kur dar būdamas žaidėju praleido keturis sezonus.

Asmeninis gyvenimas 

Kilęs iš sportiškos šeimos: motina Rita Jasikevičienė buvusi rankininkė, TSRS moterų rankinio rinktinės narė, tėvas Linas Jasikevičius žaidė stalo tenisą, jaunesnysis brolis Vytenis – krepšininkas.

2006–2008 m. buvo vedęs izraelietę Linor Abargil, 1998 m. išrinktą „Mis Pasaulis“.

2017 m. po 8 metų draugystės susituokė su graike Anna Douka (g. 1986), su kuria susipažino 2009 m. Porai dar iki santuokos gimė duktė Aila (g. 2010) ir sūnus Lukas (g. 2012).

Pasiekimai

Klubiniai 
 2000 m. Slovėnijos krepšinio taurės laimėtojas
 2001, 2003 m. Ispanijos čempionas
 2001, 2003 m. Ispanijos taurės laimėtojas
 2003 m. Ispanijos lygos finalo naudingiausias žaidėjas
 2003, 2004, 2005, 2009 m. Eurolygos čempionas
 2003 m. Europos čempionato naudingiausias žaidėjas
 2004, 2005 m. Izraelio čempionas
 2004, 2005 m. Izraelio krepšinio taurės laimėtojas
 2005 m. Eurolygos finalinio ketverto naudingiausias žaidėjas
 2008, 2009, 2012 m. Graikijos krepšinio taurės laimėtojas
 2008, 2009, 2010 m. Graikijos lygos čempionas
 2011 m. Turkijos krepšinio taurės laimėtojas
 2014 m. LKL čempionas

Rinktinė 
 2000 m. Olimpinių žaidynių bronzos medalio laimėtojas
 2003 m. Europos čempionas
 2007 m. Europos čempionato bronzos medalio laimėtojas

Treneris 
 2015, 2016, 2017, 2018, 2019, 2020 m. LKL čempionas
 2017–2018 m 3 vieta Eurolygoje
 2017, 2018, 2020 m. Karaliaus Mindaugo taurės čempionas.
 2021, 2022 m. Ispanijos krepšinio taurės čempionas.
 2020-21 m Eurolygos vicečempionas.
 2021–2022 m 3 vieta Eurolygoje

Įvertinimas 

 Kauno miesto Garbės pilietis, 2018 m. gegužės 29 d.

Bibliografija 

 Šarūnas Jasikevičius (su Pietro Scibetta). Laimėti neužtenka: [krepšininko autobiografinė knyga]. Vilnius: Eugrimas, 2015. ISBN 978-609-437-297-1.

Šaltiniai

Nuorodos 

 euroleague.net žaidėjo profilis

Lietuvos krepšininkai
Lietuvos olimpiečiai
Kauno miesto garbės piliečiai
Lietuvos krepšinio treneriai